Muscat insista li meta l-proċess ikun konkluż, se jkun hu li se jitlob dibattitu fil-Parlament biex iwieġeb il-mistoqsijiet kollha Il-Kap tal-Oppożizzjoni Adrian Delia talab l-aġġornament tal-Parlament biex minflok l-aġenda tal-lum, tkun diskussa s-sitwazzjoni preżenti fil-pajjiż, l-aħħar żviluppi fil-każ tal-qtil ta’ Daphne Caruana Galizia. Madanakollu, bi tweġiba għall-mozzjoni tal-Oppożizzjoni, il-Prim Ministru Joseph Muscat saħaq li ma jħossx li d-dibattitu għandu jsir illum, ġaladarba l-investigazzjonijiet tal-Pulizija għadhom għaddejin. Muscat insista li meta l-proċess ikun konkluż, se jkun hu li se jitlob dibattitu fil-Parlament biex iwieġeb il-mistoqsijiet kollha. Kien hawn li ħabbar li l-President aċċetta r-rakkomandazzjoni tiegħu u ffirma l-maħfra Presidenzjali lil Melvin Theuma. Huwa qal li preżetament, ma jistax jaqsam il-fatti kollha li jixtieq li jgħid fil-Parlament dwar dan il-każ. Insista li bħalissa, jekk jitkellem ikun qiegħed jippreġudika l-każ waqt li fakkar li fl-aħħar nett ġie kkritikat għax tkellem, inkluż mill-Oppożizzjoni. Madanakollu, Delia reġa’ wieġeb lil Muscat u waqt li kkwota lid-Deputat Prim Ministru Chris Fearne, insista li qed issir ħsara rreparabbli lill-pajjiż u l-Oppożizzjoni trid li dan ikun diskuss. Chris Fearne dlonk wieġeb u talab lil Delia biex jikkwotaw tajjeb waqt li fakkar li dalgħodu hu kien qed jirreferi għall-qtil ta’ Caruana Galizia u insista li jaqbel mal-Prim Ministru li dan ikun diskuss wara li tintemm l-investigazzjoni. Intant, bħalissa, il-Parlament jinsab sospiż sakemm l-Ispeaker jagħti r-ruling tiegħu.